ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ኣብታ ምንጪ ኮሮና-ቫይረስ ዝኾነት ከተማ ዉሃን ዘለዉ ኤርትራውያን ተምሃሮ ደሓን ከም ዘለዉ ተገሊጹ 19 ለካቲት 2020 ምንጪ ስእሊ, Getty Images መግለጺ ስእሊ, መበገሲ ኮሮና-ቫይረስ ዝኾነት ከተማ ዉሃን ኣብታ ምንጪ ናይቲ ቀታሊ ለበዳ ኮሮና-ቫይረስ ዝኾነት ቻይናዊት ከተማ ዉሃን ዘለዉ ኤርትራውያን ተምሃሮ ኣብ ጽቡቕ ኩነታት ጥዕና ከም ዝርከቡ፡ ማዕከናት ዜና ኤርትራ ሓቢረን። ቁጽሮም ዘይተፈልጠ ኤርትራውያን ኣብ ዝተፈላለያ ዩኒቨርሲታት ከተማ ዉሃን ከም ዘለዉ እቲ ሐበሬታ የረድእ። ኣብታ ከተማ ልዕሊ ክልተ ደርዘን ላዕለዎት ትካላት ትምህርቲ ከም ዘለዋ ይግለጽ። ምንቅስቓሳቶም ተደሪቱ ከም ዘሎ'ውን እቲ ዜና ይገልጽ። ነቲ ለበዳ ንምቁጽጻር ኣብ ውሽጣ ይኹን፡ ካብን ናብን እታ ከተማ ዝግበር መጓዓዝኣታት ተቛሪጹ ይርከብ። ብሰንኪ'ዚ ነበርታ፡ ኣድላዪ ምንቅስቓስ እንተ ዘይኮይኑ፡ ኣብ መንበሪ ኣባይቶም ክጸንሑ ተገዲዶም ኣለዉ። "እቶም ተምሃሮ፡ ንኩነታቶም ንምክትታል፡ ኣምባሰደር ኤርትራ ኣብ ቻይና፡ ኣቶ ጸጋይ ተስፋጽዮን ዘካይዶ ዘሎ ጻዕሪ ብምንኣድ፡ መንግስቲ ኤርትራ ንድሕነቶም ንምውሓስ" ዝገበረሎም ደገፍ ኣመስጊኖም ክብል ሚኒስትሪ ዜና ኤርትራ ሓቢሩ። ሚኒስትሪ ጥዕና ኤርትራ ኮሮና ቫይረስ ንምክልኻል ምድላዋት ይገብር ምህላው ሓቢሩ ኮሮናቫይረስ ሓድሽ መጸውዒ ስም ረኺቡ እቶም ዝተገብሩ ጻዕርታት እንታይ ምዃኖምን፡ መጻኢ እቶም ተምሃሮ እንታይ ክኸውን ከም ዝኽእል ግን ኣይተፈልጠን። እቲ ካብ ከተማ ዉሃን ዝተበገሰን፡ ኣብ ምሉእ ዓለም ተላቢዑ ዘሎ ለበዳ ኮሮና-ቫይረስ፡ ዛጊት ኣብ ልዕሊ 70,000 ሰባት ከምዝተራእየን፡ ሂወት ናይ ልዕሊ 2000 ሰባት ቀዚፉ ከም ዘሎን ተፈሊጡ'ሎ። ፈውሲ ኣለዎዶ?
